text: Couchier le firent sor I lit
   Où il ot petit de délit ;
   Car de duel fu si esperduz
   Qu'il ne sot qu'il fu devenus,
   Ains fu aussi com marvoiés.
   N'estoit ce pas trop grant meschiés
   Quant hom de tel adrecement
   Qu'il ert, estoit à tel torment
   K'à paines povoit il parler?
   Qui veïst grant duel demener
   Pere et mere, serours, amis,
   Uns et autres, grans et petis,
   N'est nus qui n'en eüst pité,
   Tant eüst en son cuer durté.
   PageV01P190
   Par la cité fu espandue
   Cele nouvele, et tost seüe.
   Pour Cléomadès grant duel firent.
   Clarmondine partout requirent,
   Par chans, par bois, par vaus, par plains;
   Mais adès en savoient mains
   L'un jour que l'autre ne faisoient.
   Ne pourquant tous jours la queroient,
   L'un jour arriere, l'autre avant,
   Tant que la gent le roi Carmant
   Firent tant qu'à Sebile vinrent.
   Savoir poez que il se tinrent
   Com gent dolente et abaubie
   Quant la nouvele orent oïe
   Que leur damoisele ert perdue.
   Ains nule gent si esperdue	.
   Folio24v
   Ne furent mais comme il estoient.
   À pou que de duel ne moroient.
  